בס"ד י"ג אדר א' תשע"ד

**"מסלול ארז[[1]](#footnote-1)"**

**מסלול ייחודי לשבטי מעוז ונחלה בתנועת אריאל**

**טיוטה ראשונה- רציונל ותכנית עבודה**

**רקע: שבטי מעוז ונחלה**

בתוך תהליך ההתבגרות של ילדים, נראה שהתקופה של שבטי מעוז ונחלה (כיתות ז' וח', גילאים 12-14), היא צומת משמעותית ביותר, מורכבת, ובעלת השפעה רבה על המשך חייו של הנער כאדם בוגר.

מבחינה יהודית- זה בדיוק גיל בר/בת המצווה, הגיל שבו הנער מקבל את האחריות על בחירותיו ומחויב במצוות. מבחינה נפשית, נראה שזה גיל משמעותי מאד בכל מה שקשור לעצמאות, למודעות עצמית, למודעות חברתית, לבירור זהות, לשאלות באמונה וכד'. גם במערכת החינוך הפורמלי נראה שהתלבטו בנושא חטיבת הביניים, שבעבר הייתה צמודה לביה"ס היסודי, והיום יותר ויותר נצמדת לביה"ס התיכון.

המבנה הקיים כיום בתנועה הוא מבנה של חלוקה בין חבריא א' וחבריא ב'. משבט גלעד (כיתה ג') ועד נחלה (כיתה ח')- חב"א, ומהשבט החדש (כיתה ט') ומעלה (עד כיתה י"ב)- חב"ב. כלומר- שבטי מעוז ונחלה הם השכבה הבוגרת של חב"א, ונמצאים ב"טרום חב"ב".

במבט מקיף ומעמיק על השטח נראה ששבטי מעוז ונחלה נופלים לעיתים קרובות בין הכיסאות: מצד אחד הם עדיין לא חלק מחב"ב, לא מקבלים משימות של עשייה, לא משתתפים בפעולות ובאסיפות חב"ב וכד', ומצד שני הנעשה בחב"א לא תמיד מספיק רלוונטי, משמעותי ומאתגר עבורם (בד"כ בחב"א העשייה בסניף מסתכמת בפעולה ביום שלישי, בשבת מפקד, מנחה ופעולה, ומידי פעם מסיבות ופעולות סניפיות).

במצב הנתון הזה, במקרים מסוימים (יש גם מקרים הפוכים כמובן) צפות שתי בעיות מרכזיות: א. סניף אריאל הוא כבר לא גורם משמעותי ומרכזי מבחינה חינוכית- ערכית ומבחינה חווייתית בחיי החניכים בגילאים הללו. ב. יש נשירה של חניכים שבוחרים לעזוב את התנועה בשלב הזה של החיים בסניף.

מכיוון ששבטי מעוז ונחלה הם חלק מחב"א בלבד, נראה שכוחות רבים המתגלים ומתחדשים בגיל הזה, מתפספסים ולא באים לידי ביטוי בתנועה. כך לדוגמא- המקום לפתח דיונים משמעותיים, שיח בריא על נושאים הקשורים בבירור זהות, בשאלות באמונה, בירור נושא הצניעות וכד', וכן אין מספיק מודעות והכוונה לעניין העשייה והתרומה לכלל, למרות שחניכים בגיל הזה מסוגלים לתרום בתחומים רבים, וגם מאד פנויים לכך (לפחות ביחס לחבריהם הבוגרים שעסוקים יותר באולפנות ובישיבות). עשייה ותרומה לכלל יכולות להיות משמעותיות ביותר, הן מצד התרומה בפועל, אך בעיקר מבחינה חינוכית, מה שנבנה בנפש החניכים העסוקים בנתינה ובעשייה חיובית.

נראה שיש צורך בהתייחסות חינוכית חדשה לגילאים הללו.

**מסלול "ארז"**

הארז נחשב כאחד העצים החזק והעמידים. הוא מופיע בתנ"ך כסמל לדבר חזק ועוצמתי "וַיִּתֵּן אֱלֹהִים חָכְמָה לִשְׁלֹמֹה וּתְבוּנָה... וַיְדַבֵּר, עַל-הָעֵצִים, מִן-ה**ָאֶרֶז** אֲשֶׁר בַּלְּבָנוֹן, וְעַד הָאֵזוֹב אֲשֶׁר יֹצֵא בַּקִּיר" (מלכים א' ה', ט'-י"ג); "קוֹל ה', שֹׁבֵר **אֲרָזִים**; וַיְשַׁבֵּר ה', אֶת-אַרְזֵי הַלְּבָנוֹן" (תהילים כ"ט ה'). ואף השתמשו בו לבניין המקדש: "הִנֵּה אֲנִי בוֹנֶה-בַּיִת לְשֵׁם ה' אֱלֹהָי... שְׁלַח-לִי עֲצֵי **אֲרָזִים** בְּרוֹשִׁים וְאַלְגּוּמִּים, מֵהַלְּבָנוֹן" (דברי הימים ב' ב', ג'-ז')., עד היום משמש הארז כדוגמא לדבר איכותי וחסון, כך למשל בביטוי "בחור כארז".

מצד שני חז"ל הדריכו אותנו "לעולם יהא אדם רך כקנה ואל יהא קשה כ**ארז**". כלומר- ישנה מורכבות בכוחו של הארז, אשר מצד אחד יכול להוביל למקום בעייתי, לאופי עקשן וקשה, אך מצד שני- בחינוך נכון ובהכוונה ראויה, הכח הזה יכול להיות חיובי מאד, ואף לשמש כאמצעי בבניין המקדש...

המורכבות הזו משקפת בצורה מסוימת את צומת הדרכים בה עומדים חניכי השבטים מעוז ונחלה, ואנו, ב"מסלול ארז" רוצים לכוון אותם לא להיות "קשים כארז", אלא להיות כצדיק שפורח כתמר ו"כארז בלבנון ישגה..."

זאת, כמובן, מתוך הבנה, שכל כוחו של הארז יונק מן האדמה, מהשורשים, (ואצל הנוער- מתוך חיבור לתורה, לקב"ה, לעם, לתנועה, לארץ וכו'), ומתגדל להשפיע טוב מעצמו לכל סביבתו.

מסלול "ארז" הוא מסלול בו יהיה חבר כל חניך בשבטי מעוז ונחלה בתנועה.

שלושה דגשים מרכזיים במסלול זה:

1. לימוד ועיסוק בעומק התכנים המתבררים בגילאים אלו.
2. עשייה ותרומה לכלל.
3. פיתוח תחושת השייכות לקבוצה, למשהו גדול.
4. **לימוד ועיסוק בעומק התכנים המתבררים בגילאים אלו.**
* מדריכי "ארז" (מדריכי שבטים מעוז ונחלה) יקבלו הכשרה מיוחדת הנוגעת לחינוך גילאים אלו (כרגע במסגרת הסמינריונים הקיימים, עם אופציה להוספת יום עיון מיוחד במהלך השנה בהתאם לביקוש ולצורך). המדריכים ייפגשו עם אנשי חינוך העוסקים בגילאים אלו וידונו בשאלות: כיצד מתייחסים לשאלות באמונה הנשאלות על ידי החניכים, כיצד מגיבים לשינויים התנהגותיים, כיצד מחנכים לחברות אמת בתוך השבטים, כיצד עוזרים לכל חניך לגלות את הנשמה המיוחדת שבו בצורה בריאה וראויה ועוד.
* מדריכי "ארז" יקבלו חוברת הדרכה ובה מערכים מסודרים, עם פעולות ועם חומרי העשרה, בנושאים המרכזיים המעסיקים את חניכי השבטים מעוז ונחלה. לדוגמא: משמעותה של חברות אמת, אני עם עצמי ואני מול החברה, קשרים והבדלים בין בנים ובנות, תפילה ועבודת ה', כיבוד הורים, תרומה לעם ישראל- האם בכל מחיר?!
* מפגשי ראש חודש- מפורט בהמשך.
1. **עשייה ותרומה לכלל.**

חברי מסלול "ארז" יישלחו למשימות של תרומה לכלל ועשייה ציבורית, בהתאם ליכולותיהם, לכישרונותיהם, וגם בהתאם למגבלותיהם.

העשייה תתבצע בכל מקום בדרכים המתאימות לו והנצרכות בו, כגון:

* עבודה עם ילדים בעלי צרכים מיוחדים, ברמת פיגור קלה עד בינונית (בד"כ לא יותר מכך, כדי לא לגרום רתיעה ופחד למתנדבים בגיל צעיר...). הקמת חוג לילדים אלו/ ביקורי בית בשעות אחה"צ/ הקמת שבט מיוחד בסניף/ התנדבות במוסד קיים בעיר/ ביישוב.
* הקמת גמ"חים שונים, או שיתוף פעולה עם גמ"חים קיימים, כגון: גמ"ח בגדים, גמ"ח מוצרי מזון.
* פעילות אחה"צ בגינות ציבוריות ובשכונות- בשבת וביום חול, סיפורים/ יצירות וכד' בהתאם לצרכים וליכולות.
* ארגון תפילות ילדים בשבת בבוקר בבית הכנסת, בסניף או בבית של משפחה. בזמן התפילה בבית הכנסת בשכונה/ ביישוב, יארגנו באופן קבוע חברי "ארז" תפילות של ילדים, על פי גילאים. קטעי התפילה ייבחרו ע"פ המתכונת המוכרת לילדים בגן/ בביה"ס, וישולבו בה שירים ומזמורים של תפילת השבת. בנוסף, ילמדו פרשת שבוע בצורה מעניינת (סיפור/ הצגה וכד') ובהתאם ליכולת יחולק צ'ופר לכל ילד שמשתתף.
* תורנות סיוע למשפחות בהן האב במילואים/ האם ילדה/ ח"ו מישהו חולה, אבל וכד'. חברי "ארז" בתאום עם ארגוני חסד בקהילה, יופנו למשפחות אלו, יעזרו בשמירה על הילדים, יציאה לגן המשחקים, עזרות בית קלות וכד'.
* מבצעי שפ"ה (שיפור פני האזור) וכד'. התנדבות בהכנת קישוטים למועדוניות, לבתי אבות, לבתי חולים וכד'. נקיון וטיפוח שטחים ציבוריים שלא מטופלים וכד'...
* ועוד, בהתאם ליוזמה, ליצירתיות ולצרכים... חברי "ארז" יחפשו וירצו לתת בכל מקום בו הם יכולים ורוצים את עזרתם.
1. **פיתוח תחושת השייכות לקבוצה, למשהו גדול.**

ברמה הסניפית:

* מפגשי ראש חודש- פעם בחודש, סביב תאריך ראש החודש יתכנסו חברי "ארז" של כל סניף ל"מפגש ראש חודש", בו תתוכנן פעילות חינוכית כלשהי, בעלת תוכן ומשמעות חינוכית. המפגשים יאורגנו ע"י הקומונר והמדריכים, וייבנו על פי התאמה לחניכי המסלול. סדנה/ שיעור/ שיחה מפי בוגר הסניף/ רב/ איש ציבור וכד'
* ברצף השנתי- באירועים כגון מסיבת חנוכה, פעולות סניפיות, חניכי "ארז" יקבלו משימה הקשורה בארגון והובלת האירוע או שתהיה להם פעילות נפרדת המותאמת להם.

ברמה התנועתית:

* כל שנה בחודש כסליו, לאחר חודש הארגון, יצאו כל חברי "ארז" בתנועה לטיול לילי בדרך בורמה/ בנחל חברים וכד'. בטיול יערכו היכרות עם חברי המסלול מסניפים אחרים, וישתתפו בדיונים ובהפעלות בנושאים שונים על ידי צוות הדרכה שיוביל את הטיול.
* שבתות אירוח של חברי "ארז" מסניפים שונים אצל סניפים אחרים בתנועה. במהלך השבת יהיו פעילויות הקשורות להכרת האחר, להבדלי תרבות בין חיים ביישוב ובעיר וכד' (הגדרת שבתות האירוח לחברי "ארז" בלבד, ולא לכל חניכי חב"א, תגרום לכך שהחוויה תהיה טובה ומשמעותית, ותמנע מצבים של ילדים קטנים מדי שיוצאים מהבית ומתארחים בבית זר שבת שלמה).
* יומיים מיוחדים במסגרת מחנה הקיץ, בהם חברי "ארז" יוצאים אל השטח, מתנסים בניווט, מעמיקים מחשבה על נושאים משמעותיים, מתגבשים בין הסניפים, וכמובן לנים בשטח.
* ועוד היד נטויה...

**בסיעתא דשמיא ובהצלחה!**

1. שם זמני... [↑](#footnote-ref-1)